यहाँ कर्मेन्द्रियों के संयमित रहते हुए भी मन से चिंतन करते रहने को हानिकारक बताया गया है। बाह्य आदर्शवादी होने का प्रदर्शन करते हुये मन में निम्न स्तर की वृत्तियों में रहने वाले को साधक नहीं वरन् विमूढ़ और मिथ्याचारी कहा गया है। इसके अवलोकन में हम पाते हैं कि मन का स्वभाव है – एक विचार को बारंबार दुहराना, जिससे मन में वह बात दृढ़ होती जाती है अर्थात वासना एवं आसक्ति की उत्पत्ति। तत्पश्चात हमारे मन में आने वाले विचारों का प्रवाह उसी पूर्व निर्मित दिशा में होने लगता है। भगवद्गीता के द्वितीय अध्याय के ‘ध्यायतो विषयान्पुंसः सङ्गस्तेषूपजायते’ और विषयों के चिंतन की चर्चा हम पिछले लेखांशों में कर चुके हैं। स्वामी चिन्मयानंद इस सन्दर्भ में लिखते हैं, “विचारों की दिशा निश्चित हो जाने पर वही मनुष्य का स्वभाव बन जाता है जो उसके प्रत्येक कर्म में व्यक्त होता है।”